Document ID: 31999R2471

Komisijos reglamentas (EB) Nr. 2471/1999
1999 m. lapkričio 23 d.
iš dalies keičiantis Tarybos reglamentą (EB) Nr. 669/97, atidarantį Bendrijos tarifines kvotas tam tikriems Farerų salų kilmės žuvų ir žuvininkystės produktams ir numatantį jų administravimą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. balandžio 14 d. Tarybos reglamentą (EB) Nr. 669/97, atidarantį Bendrijos tarifines kvotas, nustatantį tarifines ribas bei numatantį jų administravimą, nustatantį Bendrijos priežiūrą tam tikriems Farerų salų kilmės žuvų ir žuvininkystės produktams, apibrėžiantį išsamias šių priemonių pakeitimo ir pritaikymo nuostatas bei panaikinantį Reglamentą (EB) Nr. 1983/95 [1] su pakeitimais, padarytais Komisijos reglamentu (EB) Nr. 1034/98 [2], ypač į jo 5 ir 6 straipsnius,
(1) kadangi EB/Danijos - Farerų salų jungtinio komiteto [3] sprendimas Nr. 1/99 pakeitė sutarties dėl tarifų režimo ir tvarkos, taikomos tam tikriems žuvų ir žuvininkystės produktams, išleistiems laisvai judėti Bendrijoje arba importuojamiems į Farerų salas, 1 protokolą;
(2) kadangi naujasis 1 protokolas panaikino straipsnį dėl orientacinių kainų, Bendrijos tarifinių ribų ir statistinės priežiūros, šiuo metu taikomos tam tikriems žuvų ir žuvininkystės produktams, atleistiems nuo muitų; kadangi dėl šios priežasties reikia iš dalies keisti Reglamentą (EB) Nr. 669/97 panaikinant straipsnius, kurie nustatė šias priemones, kartu su jo II ir III priedais;
(3) kadangi be muito tarifinė kvota lašišai (09.0673) buvo pakeista neribotu bemuičiu importu; kadangi didžiausio palankumo statusą turinčios šalies kategorija buvo atstatyta tam tikriems produktams, kurie šiuo metu atleisti nuo muitų pagal tarifines kvotas, pirmiausia gaminiai ir konservai iš silkių ir skumbrių (09.0677), merlūzų filė (09.0683), krabų (09.0685) ir midijų (09.0687); kadangi tarifinės kvotos išlieka keturiems kitiems produktams; kadangi siekiant atsižvelgti į šiuos pokyčius reikia pakeisti Reglamento (EB) Nr. 669/97 I priedą;
(4) kadangi šiame reglamente numatytos priemonės atitinka Muitų kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 669/97 iš dalies keičiamas taip:
1. Pavadinime žodžiai "ir tarifines ribas" bei žodžiai "nustatantis Bendrijos priežiūrą" išbraukiami.
2. 1 straipsnyje "1 priedas" pakeičiamas žodžiu "priedas".
3. 4 ir 7 straipsniai išbraukiami.
4. I priedas pakeičiamas šio reglamento priedu.
5. Nuo 1999 m. sausio 1 d. importuoti kiekiai pagal tarifines kvotas, kurių užsakymo numeriai 09.0671, 09.0675, 09.0679 ir 09.0681, taikomi remiantis Reglamentu (EB) Nr. 669/97, įskaitomi į atitinkamas tarifines kvotas, išvardytas šio reglamento priede.
6. II ir III priedai panaikinami.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 1999 m. rugpjūčio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. lapkričio 23 d.

Labels: 3
18
6